ΕΙΔΙΚΗ ΕΚΘΕΣΗ αριθ. 4/97 σχετικά με τον έλεγχο ορισμένων απόψεων των μέτρων που έχουν ληφθεί στα πλαίσια της γερμανικής ενοποίησης και που αφορούν αντισταθμιστικές πληρωμές και επιστροφές κατά την εξαγωγή στα πλαίσια του ΕΓΤΠΕ, συνοδευόμενη από τις απαντήσεις της Επιτροπής (97/C 144/01)

(Υποβαλλόμενη δυνάμει του άρθρου 188 Γ παράγραφος 4 δεύτερο εδάφιο της συνθήκης ΕΚ)

ΠΙΝΑΚΑΣ ΠΕΡΙΕΧΟΜΕΝΩΝ

Σημεία Σελίδα

1. ΕΙΣΑΓΩΓΗ .1.1 - 1.8 2

Ιστορικό των μέτρων .1.3 - 1.8 2

Ενζωοτική λεύκωση των βοοειδών .1.3 - 1.4 2

Επιστροφές κατά την εξαγωγή .1.5 2

Εγκατάλειψη της γαλακτοπαραγωγής .1.6 - 1.8 2

2. ΠΑΡΑΤΗΡΗΣΕΙΣ .2.1 - 2.17 3

Σώρευση επιδοτήσεων .2.1 - 2.5 3

Πρόγραμμα εξάλειψης της ενζωοτικής λεύκωσης των βοοειδών - Κρατίδιο του Βραδεμβούργου .2.6 - 2.7 4

Εξάλειψη της ενζωοτικής λεύκωσης των βοοειδών - Αμφίβολες αιτήσεις .2.8 - 2.9 4

Επιτόπιοι έλεγχοι που διενήργησε η Επιτροπή στις δαπάνες εξάλειψης της ενζωοτικής λεύκωσης των βοοειδών .2.10 - 2.14 4

Επιστροφές κατά την εξαγωγή - Γενική εξέταση των ποιοτικών απόψεων .2.15 - 2.17 4

3. ΣΥΜΠΕΡΑΣΜΑΤΑ .3.1 - 3.3 6

Σώρευση επιδοτήσεων .3.1 6

Έλεγχος δαπανών σχετικά με την εξάλειψη της ενζωοτικής λεύκωσης των βοοειδών .3.2 6

Επιστροφές κατά την εξαγωγή .3.3 6

ΠΑΡΑΡΤΗΜΑ 1 - Παράδειγμα επιδοτήσεων που καταβλήθηκαν για τη σφαγή της αγελάδας αριθ. 3409 . 7

ΠΙΝΑΚΑΣ 1 . 8

Απαντήσεις της Επιτροπής . 9

1. ΕΙΣΑΓΩΓΗ

1.1. Η ενοποίηση της Γερμανίας, στις 3 Οκτωβρίου 1990, προκάλεσε προβλήματα στις Ευρωπαϊκές Κοινότητες λόγω πιθανών πλεονασμάτων παραγωγής και ζωικών ασθενειών. Παραδείγματος χάρη, το ζωικό κεφάλαιο των νέων κρατιδίων ανερχόταν σε 1,9 εκατ. αγελάδες περίπου στις 30 Ιουνίου 1990 από τις οποίες 666 000 περίπου είχαν θετικό αποτέλεσμα στο τεστ της ενζωοτικής λεύκωσης των βοοειδών (1), μιας ιώδους ασθένειας που προκαλεί ανάπτυξη όγκων των λεμφογαγγλίων. Κατά τη γνώμη των κτηνιάτρων, το κρέας και το γάλα που προέρχονται από ζώα τα οποία έχουν προσβληθεί (με εξαίρεση εκείνα στα οποία έχουν ήδη αναπτυχθεί όγκοι) είναι κατάλληλα για την ανθρώπινη διατροφή.

1.2. Η ΕΚ ενέκρινε ορισμένα μέτρα για την αντιμετώπιση των προβλημάτων των πιθανών πλεονασμάτων παραγωγής και των ζωικών ασθενειών. Οι παρατηρήσεις στην παρούσα έκθεση προκύπτουν από έναν έλεγχο του οποίου ο κύριος στόχος ήταν η νομιμότητα και η κανονικότητα των επιστροφών κατά την εξαγωγή που χορηγήθηκαν στα πλαίσια της γερμανικής ενοποίησης. Κατά τη διάρκεια του ελέγχου αυτού, κατέστη προφανές ότι οι επιστροφές κατά την εξαγωγή χορηγήθηκαν σε προϊόντα από έναν τομέα αγοράς τα οποία είχαν ευεργετηθεί άμεσα ή έμμεσα με άλλες κοινοτικές επιχορηγήσεις. Για το λόγο αυτό, η έκθεση δεν απεικονίζει έναν εκτενή έλεγχο των μέτρων σχετικά με τη γερμανική ενοποίηση. Παρουσιάζει ωστόσο παρατηρήσεις για αποφάσεις που οδήγησαν στη σώρευση επιδοτήσεων στα πλαίσια της γερμανικής ενοποίησης και για τον έλεγχο που διενήργησε η Επιτροπή στις αντισταθμιστικές πληρωμές για την εξάλειψη της ενζωοτικής λεύκωσης των βοοειδών στα νέα κρατίδια. Ο πίνακας 1 συνοψίζει τα μέτρα και το κόστος για τον κοινοτικό προϋπολογισμό. Στο γενικό πλαίσιο των επιστροφών κατά την εξαγωγή, η έκθεση περιέχει παρατηρήσεις σχετικά με τη χορήγηση επιστροφών κατά την εξαγωγή σε προϊόντα μέτριας ποιότητας.

Ιστορικό των μέτρων

Ενζωοτική λεύκωση των βοοειδών

1.3. Στην πρώην Λαοκρατική Δημοκρατία της Γερμανίας (ΛΔΓ), η παραγωγή γάλακτος και βοείου κρέατος είχε συγκεντρωθεί στους γεωργικούς συνεταιρισμούς παραγωγής (Landwirtschaftlichen Produktionsgenossenschaften - LPGs). Μέσα στην οργάνωση των LPG, τα ζώα κατανέμονταν σε αγέλες οι οποίες δεν είχαν προσβληθεί καθόλου από την ΕΛΒ, σε αγέλες με μεικτό ζωικό κεφάλαιο (Sanierungsbestδnde) και σε εκείνες που είχαν προσβληθεί κατά 100 % από την ΕΛΒ (Auffangstationen). Τα ζώα που προέρχονταν από την «Sanierungsbestδnde» και που είχαν θετικό αποτέλεσμα στο τεστ της ΕΛΒ μεταφέρονταν συνήθως στις «Auffangstationen», όπου συνέχιζαν να παράγουν γάλα μέχρι το τέλος της περιόδου γαλακτοφορίας τους.

1.4. Η ΕΚ είχε καθιερώσει προγράμματα εξάλειψης της ασθένειας τα οποία αφορούσαν την καταβολή αντιστάθμισης για τη θανάτωση ζώων που είχαν προσβληθεί, τα δε έξοδα είχαν διαμοιραστεί μεταξύ των προϋπολογισμών των κρατών μελών και της ΕΚ. Ως αποτέλεσμα, η ΕΚ είχε σχεδόν απαλλαγεί το 1990 από την ΕΛΒ. Για το λόγο αυτό, ήταν επιθυμητό να καθιερώσει η Ομοσπονδιακή Δημοκρατία της Γερμανίας (ΛΔΓ) ένα πρόγραμμα για την εξάλειψη της ΕΛΒ από τις αγέλες στα νέα κρατίδια, πράγμα το οποίο έπραξε μετά από τις 3 Οκτωβρίου 1990. Το πρόγραμμα προβλεπόταν να διαρκέσει τρία χρόνια. Σύμφωνα με την απόφαση 90/424/ΕΟΚ του Συμβουλίου (2) και την απόφαση 92/5/ΕΟΚ της Επιτροπής (3), η ΕΚ συμμετείχε στις δαπάνες θανάτωσης όλων των ζώων στα πλαίσια του προγράμματος μετά την 1η Οκτωβρίου 1991. Το κόστος που βάρυνε τον κοινοτικό προϋπολογισμό για την περίοδο από 1ης Οκτωβρίου 1991 έως 31 Δεκεμβρίου 1991 ανήλθε σε 14,5 εκατ. ECU.

Επιστροφές κατά την εξαγωγή

1.5. Η Επιτροπή θεώρησε επιθυμητό να μην διατεθεί στην κοινοτική εσωτερική αγορά το κρέας που προερχόταν από ζώα τα οποία είχαν θανατωθεί στα πλαίσια του προγράμματος εξάλειψης της ασθένειας λόγω κινδύνου πτώσης των τιμών. Τόσο οι κτηνιατρικές υπηρεσίες της Επιτροπής όσο και εκείνες της Γερμανίας ήταν και είναι της γνώμης ότι το κρέας αυτό είναι κατάλληλο για ανθρώπινη διατροφή. Ετσι, καθιερώθηκε καθεστώς που αποσκοπούσε στη διάθεση του κρέατος στους πρώην εμπορικούς εταίρους των νέων κρατιδίων και που υποστηριζόταν με επιστροφή κατά την εξαγωγή χρηματοδοτούμενη από την ΕΚ και με συμπληρωματική ενίσχυση από τον εθνικό προϋπολογισμό της Γερμανίας. Οι ειδικές επιστροφές εγκρίθηκαν με κανονισμούς της Επιτροπής (ΕΟΚ) αριθ. 2762/90 (4) και (ΕΟΚ) αριθ. 2769/90 (5), υπό τον όρο ότι τα εξαγόμενα προϊόντα έχουν αποτελέσει αντικείμενο συμφωνιών που έχουν συναφθεί από την πρώην ΛΔΓ με τρίτες χώρες πριν από τις 3 Οκτωβρίου 1990. Ο λόγος επιβολής του όρου αυτού ήταν η εξασφάλιση της εξαγωγής βοείου κρέατος από την πρώην ΛΔΓ, η οποία διαφορετικά θα είχε προκαλέσει προβλήματα στην εσωτερική αγορά. Το καθεστώς προέβλεπε συμβάσεις οι οποίες αφορούσαν τη σφαγή 700 000 περίπου αγελάδων. Ο αριθμός αυτός μειώθηκε αργότερα σε 600 000. Η θανάτωση αυτή έπρεπε να εκτελεστεί κατά την περίοδο από 3 Οκτωβρίου 1990 έως 31 Δεκεμβρίου 1991. Το κόστος των επιστροφών κατά την εξαγωγή για την ΕΚ σχετικά με το βόειο κρέας που προερχόταν από τα νέα κρατίδια και που είχε εξαχθεί με τελωνειακό έλεγχο μετά την 1η Οκτωβρίου 1991, ημερομηνία εφαρμογής της κοινοτικής συμμετοχής στο καθεστώς εξάλειψης της ΕΛΒ, ήταν της τάξης των 44 εκατ. Ecu (6).

Εγκατάλειψη της γαλακτοπαραγωγής

1.6. Η γαλακτοπαραγωγή στα νέα κρατίδια αποτελούσε επίσης πρόβλημα. Το 1989, το τελευταίο έτος πριν από την ενοποίηση, οι ετήσιες παραδόσεις γάλακτος ήταν της τάξης των 7,8 εκατ. τόνων. Χρειάστηκε να καθιερωθεί το κοινοτικό καθεστώς ποσοστώσεων γάλακτος, πράγμα που προκάλεσε μείωση των παραδόσεων γάλακτος, η οποία καθορίστηκε για το ημερολογιακό έτος 1989 σε 20 % περίπου, για να φθάσει στο όριο των ετήσιων παραδόσεων στους 6,2 εκατ. τόνους. Για να μπορέσει να τηρηθεί αυτό το όριο της ποσόστωσης, ο κανονισμός (ΕΟΚ) αριθ. 3577/90 του Συμβουλίου (7) προέβλεπε ότι η ποσότητα αναφοράς του 1989 έπρεπε να μειωθεί κατά ένα κατ' αποκοπή ποσοστό χωρίς καταβολή αντιστάθμισης για να φθάσει σε μια βασική ποσότητα αναφοράς των 6,8 εκατ. τόνων. Ο ίδιος κανονισμός προέβλεπε μια περαιτέρω μείωση του 3 % με οριστική εγκατάλειψη της γαλακτοπαραγωγής που αντιστοιχούσε σε 204 120 τόνους και που έπρεπε να επιτευχθεί μέχρι τις 31 Μαρτίου 1991 μέσω μιας αντιστάθμισης ύψους 42 Ecu ανά 100 χγρ. μείωσης που έπρεπε να καταβληθεί στους παραγωγούς. Το καθεστώς δεν απαιτούσε τη θανάτωση των ζώων. Η αντιστάθμιση απέβλεπε στην κάλυψη της απώλειας εισοδήματος λόγω μείωσης της γαλακτοπαραγωγής. Το κόστος του καθεστώτος αυτού για τον κοινοτικό προϋπολογισμό ανήλθε σε 80 εκατ. Ecu για το έτος που έκλεισε στις 15 Οκτωβρίου 1991 και σε 11 εκατ. Ecu για το επόμενο έτος (8). Ο κανονισμός (ΕΟΚ) αριθ. 3776/90 της Επιτροπής (9) καθόρισε λεπτομέρειες εφαρμογής για τον καθορισμό της αποζημίωσης σχετικά με την οριστική παύση της γαλακτοπαραγωγής.

1.7. Εκτός από το μέτρο της οριστικής εγκατάλειψης, ο κανονισμός (ΕΟΚ) αριθ. 775/87 του Συμβουλίου (10) προέβλεπε την προσωρινή αναστολή στα υπόλοιπα κράτη μέλη μέρους των ποσοτήτων αναφοράς έναντι καταβολής μιας αντιστάθμισης 10 Ecu ανά 100 χγρ. για να μειωθεί, σε πέντε δωδεκάμηνες περιόδους, σε 7 Ecu ανά 100 χγρ. Το μέτρο αυτό επεκτάθηκε με τον κανονισμό (ΕΟΚ) αριθ. 3577/90 στους παραγωγούς που έχουν εγκατασταθεί στην επικράτεια των νέων κρατιδίων. Το ποσό αντιστάθμισης καθορίστηκε σε 21 Ecu ανά 100 χγρ. Το κόστος για τον κοινοτικό προϋπολογισμό σχετικά με την εφαρμογή του μέτρου αυτού στην επικράτεια των νέων κρατιδίων ανήλθε σε 27 εκατ. Ecu για το έτος που έκλεισε στις 15 Οκτωβρίου 1991 και σε 36 εκατ. Ecu για το επόμενο έτος (11). Με το μέτρο αυτό έπρεπε να μειωθούν 306 180 τόνοι.

1.8. Σύμφωνα με τη ΓΔ IV, ο αριθμός των αγελάδων που ήταν αναγκαίος για την τήρηση της ποσόστωσης γάλακτος των 6,2 εκατ. τόνων για τα νέα κρατίδια ήταν 1,2 εκατ. Κατά το τέλος του Ιουνίου 1991, ο πραγματικός αριθμός είχε μειωθεί σε 1,4 εκατ. και κατά τα τέλη Δεκεμβρίου του 1991 σε 1,2 εκατ (12). Η γαλακτοπαραγωγή ανερχόταν σε 5,8 εκατ. τόνους για το ημερολογιακό έτος 1991 και σε 5,3 εκατ. τόνους (13) για το 1992.

ΠΑΡΑΤΗΡΗΣΕΙΣ

Σώρευση επιδοτήσεων

2.1. Για τη μείωση της γαλακτοπαραγωγής ήταν αναγκαία η σφαγή 390 000 αγελάδων και για την εξάλειψη της ΕΛΒ έπρεπε να θανατωθούν το 1991 600 000 αγελάδες. Οι υπηρεσίες της Επιτροπής είχαν επίγνωση του κινδύνου της διπλής αντιστάθμισης σε μια εποχή όπου μπορούσαν να ληφθούν επιδοτήσεις για τη μείωση της γαλακτοπαραγωγής, την εξάλειψη της ΕΛΒ και επιστροφές κατά την εξαγωγή με τη θανάτωση ενός ίδιου ζώου.

2.2. Οι υπηρεσίες της Επιτροπής εξέτασαν τη δυνατότητα καθιέρωσης ενός συστήματος σύμφωνα με το οποίο ο κίνδυνος αυτός θα ελαχιστοποιόταν καταβάλλοντας πρώτα την αντιστάθμιση για τη θανάτωση αγελάδων που έχουν προσβληθεί από λεύκωση και στη συνέχεια καταβάλλοντας αντιστάθμιση για οποιαδήποτε μεταγενέστερη μείωση του αριθμού των αγελάδων με σκοπό την τήρηση των ποσοστώσεων γάλακτος. Δεν υπάρχει κανένα νεότερο έγγραφο που να φανερώνει το λόγο για τον οποίο δεν ακολουθήθηκε η προσέγγιση αυτή.

2.3. Στη σχετική νομοθεσία που επέτρεπε τις πληρωμές για την οριστική εγκατάλειψη της γαλακτοπαραγωγής και την προσωρινή αναστολή των ποσοτήτων αναφοράς, ήτοι οι κανονισμοί του Συμβουλίου (ΕΟΚ) αριθ. 3577/90 της 4ης Δεκεμβρίου 1990 και (ΕΟΚ) αριθ. 3776/90, της 19ης Δεκεμβρίου 1990, και η απόφαση 92/5/ΕΟΚ της Επιτροπής της 3ης Δεκεμβρίου 1991, για την έγκριση της χρηματικής συνεισφοράς στο κόστος του προγράμματος εξάλειψης της ΕΛΒ, δεν έγινε καμία αναφορά στο πρόβλημα της υπεραντιστάθμισης.

2.4. Ο επιτόπιος έλεγχος του Συνεδρίου στα νέα κρατίδια αποκάλυψε ότι βόειο κρέας που προερχόταν από ζώα τα οποία είχαν σφαγεί και που είχε οδηγήσει σε αντιστάθμιση στα πλαίσια του καθεστώτος εξάλειψης της ΕΛΒ, είχε στη συνέχεια εξαχθεί ευεργετούμενο όχι μόνο με κοινοτικές επιστροφές, αλλά επίσης με συμπληρωματικές εθνικές ενισχύσεις που είχαν εγκριθεί από τον κανονισμό (ΕΟΚ) αριθ. 2762/90 της Επιτροπής. Ορισμένες επιχειρήσεις οι οποίες ελάμβαναν αντιστάθμιση στα πλαίσια της εξάλειψης της ΕΛΒ ελάμβαναν επίσης αντιστάθμιση για την οριστική εγκατάλειψη της γαλακτοπαραγωγής και για την προσωρινή αναστολή μέρους της ποσότητας αναφοράς.

2.5. Σε πολλές περιπτώσεις που εξετάστηκαν κατά τον έλεγχο, το συνολικό ποσό των επιδοτήσεων υπερβαίνει την αξία ενός μεμονωμένου ζώου. Στο παράρτημα 1 αναφέρεται παράδειγμα των επιδοτήσεων που καταβλήθηκαν ως άμεσο ή έμμεσο αποτέλεσμα της σφαγής ενός ζώου. Το σύνολο των επιδοτήσεων για τη σφαγή της αγελάδας αυτής μόνο, η αξία της οποίας εκτιμάται σε 681 Ecu από τις γερμανικές κτηνιατρικές υπηρεσίες, υπολογίζεται σε 108 Ecu, από τα οποία 798 Ecu προέρχονταν από τον κοινοτικό προϋπολογισμό. Η Επιτροπή στην απάντησή της αμφισβητεί τη συνάφεια του παραρτήματος 1. Σύμφωνα με την Επιτροπή, στην παρουσίαση του παραρτήματος 1 δεν λαμβάνονται υπόψη οι διάφοροι στόχοι και οι ειδικοί όροι του κάθε μέτρου. Το Συνέδριο θεωρεί ότι τα σημεία 2.1 έως 2.5 παρέχουν επαρκείς πληροφορίες για τους στόχους και τα μέτρα αυτά. Στο παράρτημα 1 δίνεται μόνο ένα παράδειγμα σχετικά με το συνολικό ποσό των επιδοτήσεων για μία αγελάδα. Η Επιτροπή δεν αμφισβητεί τα ποσά που έχουν αναφερθεί.

Πρόγραμμα εξάλειψης της ενζωοτικής λεύκωσης των βοοειδών - Κρατίδιο του Βραδεμβούργου

2.6. Η απόφαση 92/5/ΕΟΚ της Επιτροπής προέβλεπε να συμμετέχει η Κοινότητα στις δαπάνες με τις οποίες επιβαρύνθηκε η Γερμανία μέσω μιας αντιστάθμισης στους ιδιοκτήτες για τη θανάτωση ζώων που έχουν προσβληθεί από την ΕΛΒ στα νέα κρατίδια. Εγκρίθηκε ένα διετές πρόγραμμα το οποίο άρχισε να ισχύει την 1η Οκτωβρίου 1991.

2.7. Από την εξέταση των ανακεφαλαιωτικών καταστάσεων των σχετικών αιτήσεων που αποτελούν τις βάσεις της κοινοτικής συμμετοχής για την περίοδο από 1ης Οκτωβρίου 1991 έως 31 Δεκεμβρίου 1991 για το κρατίδιο του Βραδεμβούργου αποδείχτηκε ότι τα ζώα που θανατώθηκαν πριν από την ημερομηνία εφαρμογής της 1ης Οκτωβρίου 1991 είχαν εσφαλμένα συμπεριληφθεί σε ορισμένες αιτήσεις. Προς το παρόν, το σφάλμα αυτό προσδιορίστηκε ποσοτικά σε 1 335 ζώα για δύο περιοχές του κρατιδίου του Βραδεμβούργου, της περιοχής του Potsdam και της Φρανκφούρτης/Oder, πράγμα που αντιπροσωπεύει μια υπεραντιστάθμιση 179 000 Ecu περίπου από την Ευρωπαϊκή Κοινότητα.

Εξάλειψη της ενζωοτικής λεύκωσης των βοοειδών - Αμφίβολες αιτήσεις

2.8. Σε μια περίπτωση αποκαλύφθηκαν εκ πρώτης όψεως στοιχεία ότι 129 ζώα δεν είχαν σφαγεί, αφήνοντας να εννοηθεί ότι πλαστές καταστάσεις θανάτωσης είχαν παρουσιαστεί για τη στήριξη αιτήσεων ΕΛΒ των συνεταιρισμών παραγωγής. Η μη θανάτωση των ζώων έχει επίσης σοβαρές συνέπειες όσον αφορά την αποτελεσματικότητα του ελέγχου της ασθένειας. Η υπόθεση έχει αναφερθεί στις γερμανικές αρχές από το Συνέδριο για εξέταση αποδεικτικών στοιχείων και διεξαγωγή έρευνας.

2.9. Στις απαντήσεις που διαβίβασαν στο μεταξύ οι γερμανικές αρχές, η τελευταία των οποίων χρονολογείται στις 27 Φεβρουαρίου 1996, αναφέρεται ότι δεν επρόκειτο για μια μεμονωμένη περίπτωση. Εχουν εντοπιστεί και άλλες περιπτώσεις κατά τη διάρκεια της παρακολούθησης που πραγματοποίησε η Επιτροπή στους επιτόπιους ελέγχους της. (βλέπε σημείο 2.13 παρακάτω).

Επιτόπιοι έλεγχοι που διενήργησε η Επιτροπή στις δαπάνες εξάλειψης της ενζωοτικής λεύκωσης των βοοειδών

2.10. Στο άρθρο 24 παράγραφος 7 της απόφασης 90/429/ΕΟΚ του Συμβουλίου, προβλέπεται να διενεργεί η Επιτροπή τακτικούς επιτόπιους ελέγχους, σε συνεργασία με τις αρμόδιες εθνικές αρχές, για να εξασφαλιστεί η εφαρμογή των προγραμμάτων για τα οποία χορηγείται χρηματική συνεισφορά της Κοινότητας.

2.11. Στις 29 Ιουνίου 1994, κατά τη στιγμή έναρξης του ελέγχου του Συνεδρίου στη ΓΔ IV, δεν είχε διενεργηθεί κανένας επιτόπιος οικονομικός έλεγχος σχετικά με την κοινοτική συμμετοχή των 14,5 εκατ. Ecu στο πρόγραμμα 1991 εξάλειψης της ΕΛΒ για την επικράτεια των νέων κρατιδίων που είχε εγκριθεί σύμφωνα με την απόφαση 92/5/ΕΟΚ της Επιτροπής.

2.12. Οι υπηρεσίες της Επιτροπής θεώρησαν ότι η μέση αντιστάθμιση ανά ζώο που έπρεπε να θανατωθεί στα πλαίσια του προγράμματος εξάλειψης της ΕΛΒ θα έπρεπε να ανέρχεται σε 199 Ecu και όχι σε 576 Ecu, όπως πρότειναν οι γερμανικές αρχές. Σύμφωνα με την αίτηση που υπέβαλε η Γερμανία για την περίοδο από 1ης Οκτωβρίου 1991 έως 31 Δεκεμβρίου 1991 η μέση αντιστάθμιση ανερχόταν σε 286 Ecu ανά ζώο. Αμφισβήτησαν επιπλέον την ανάγκη να καταβάλλουν οποιαδήποτε αντιστάθμιση για αγελάδες που πρέπει να θανατωθούν. Καμία απόδειξη δεν έχει παρασχεθεί στο Συνέδριο ότι οι παρατηρήσεις αυτές ακολουθήθηκαν μαζί με τις γερμανικές αρχές, όπως είχε προταθεί.

2.13. Η Επιτροπή στη συνέχεια αντέδρασε θετικά. Επιτόπιοι οικονομικοί έλεγχοι άρχισαν τον Απρίλιο του 1995. Οι έλεγχοι αυτοί επιβεβαίωσαν τις παρατηρήσεις του Συνεδρίου στα σημεία 2.6-2.9 και διαπίστωσαν ότι:

α) ποσά που ζητήθηκαν για ζώα τα οποία θανατώθηκαν πριν από την 1η Οκτωβρίου 1991 είχαν εσφαλμένα καταλογιστεί στον κοινοτικό προϋπολογισμό 7

β) είχαν υποβληθεί αιτήσεις για ζώα τα οποία δεν είχαν σφαγεί 7

γ) είχαν υποβληθεί δύο φορές αιτήσεις για τη σφαγή του ίδιου ζώου 7

δ) είχαν υποβληθεί αιτήσεις για ζώα τα οποία είχαν σφαγεί μετά τη λήξη της προθεσμίας.

Ως αποτέλεσμα, οι γερμανικές αρχές κλήθηκαν από την Επιτροπή να καταβάλουν 11 εκατ. Ecu περίπου στον κοινοτικό προϋπολογισμό μέσω μιας χρηματικής διόρθωσης.2.14. Επιπλέον, η αίτηση της Επιτροπής για τη χρηματική διόρθωση αναφερόταν στο γεγονός ότι οι αιτήσεις είχαν υποβληθεί για ζώα τα οποία είχαν σφαγεί για να εξαχθούν με το ευεργέτημα των επιστροφών κατά την εξαγωγή με αποτέλεσμα να υπάρχει διπλή επιδότηση.

Επιστροφές κατά την εξαγωγή - Γενική εξέταση των ποιοτικών απόψεων

2.15. Οι κτηνιατρικές υπηρεσίες της πρώην ΕΣΣΔ αποφάσισαν να ορίσουν στις τεχνικές προδιαγραφές των συμβάσεων για την προμήθεια βοείου κρέατος στην πρώην ΕΣΣΔ, ότι το βόειο κρέας θα πρέπει να προέρχεται από εκμεταλλεύσεις οι οποίες δεν είχαν προσβληθεί από την ΕΛΒ κατά τους έξι προηγούμενους μήνες. Η Επιτροπή δεν ήταν ενήμερη για τις συμβατικές αυτές απαιτήσεις, όταν εγκρίθηκαν στις 27 Σεπτεμβρίου 1990 οι κανονισμοί της Επιτροπής που επέτρεπαν τις επιστροφές κατά την εξαγωγή.

2.16. Από τους κτηνιατρικούς ελέγχους της πρώην ΕΣΣΔ διαπιστώθηκε ότι, αντίθετα προς τις προδιαγραφές αυτές των συμβάσεων, σημαντικές ποσότητες βοείου κρέατος που παρασχέθηκαν στην πρώην ΕΣΣΔ προέρχονταν από ζώα που είχαν προσβληθεί από την ΕΛΒ. Τούτο οδήγησε σε καταγγελία με τη δήλωση ότι το εν λόγω κρέας ήταν κατάλληλο για διατροφή μόνο μετά από μεταποίηση (π.χ. κονσέρβες κ.λπ.).

2.17. Εκτός από το γεγονός ότι μια σημαντική ποσότητα κρέατος προερχόταν από ζώα που είχαν προσβληθεί από την ΕΛΒ, το κρέας αυτό είχε ταξινομηθεί επίσης σε κατηγορία μετριότατης ποιότητας. Η παρακάτω φωτογραφία αντιπαραβάλλει ένα σφάγιο κατηγορίας Ρ, το οποίο είναι αντιπροσωπευτικό ενός μεγάλου αριθμού ζώων στην πρώην ΛΔΓ, με ένα άλλο σφάγιο καλής ποιότητας κατηγορίας Ε. Η ισχύουσα νομοθεσία προβλέπει την καταβολή του πλήρους ποσοστού της επιστροφής κατά την εξαγωγή για προϊόντα οποιαδήποτε κι αν είναι η εμπορική ποιότητά τους, υπό τον όρο ότι είναι υγιούς, ανόθευτης και εμπορεύσιμης ποιότητας. Στο βόειο κρέας ανωτέρας ποιότητας που πωλείται με υψηλές τιμές εφαρμόζεται ο ίδιος συντελεστής επιστροφής, όπως στο βόειο κρέας μέτριας ποιότητας που περιγράφεται παραπάνω. Είναι αμφίβολο κατά πόσο η χρηματοδότηση προϊόντων κατωτέρας ποιότητας με τον ίδιο συντελεστή όπως προϊόντων καλής ποιότητας αποτελεί ορθή χρήση των κοινοτικών κεφαλαίων.

>ΑΡΧΗ ΓΡΑΦΗΚΟΥ>

ΚΟΙΝΟΤΙΚΟΣ ΠΙΝΑΚΑΣ ΤΑΞΙΝΟΜΗΣΗΣ ΤΩΝ ΣΦΑΓΙΩΝ ΧΟΝΔΡΩΝ ΒΟΟΕΙΔΩΝ

E - ΕΞΑΙΡΕΤΗ (ΚΑΤΗΓΟΡΙΑ ΔΙΑΠΛΑΣΗΣ) P - ΜΕΤΡΙΑ Όλες οι πλάγιες όψεις κυρτές έως υπερκυρτές 7 εξαιρετική μυική αν άπτυξηΌλες πλάγιες όψεις κοίλες έως πολύ κοίλες 7 περιορισμένη μυική αν άπτυξηΜηρός: πολύ καμπύλοςΜηρός: μέτρια αναπτυγμένοςΠλάτη: Φαρδιά και πολύ χονδρή, εκτεινόμενη μέχρι την ωμοπλάτηΠλάτη: στενή με ορατά τα κόκαλα Ωμοπλάτη: πολύ καμπύλη Ωμοπλάτη: επίπεδη με ορατά τα κόκαλαΗ τρανς εκτείνεται εμφανώς μέχρι και τη σύμφυση (ηβική σύμφυση) Το κυλότο πολύ καμπύλο>ΤΕΛΟΣ ΓΡΑΦΗΚΟΥ>

3. ΣΥΜΠΕΡΑΣΜΑΤΑ

Σώρευση επιδοτήσεων

3.1. Το κόστος των αντισταθμίσεων που βάρυνε τον κοινοτικό προϋπολογισμό του 1991 ήταν 72 εκατ. Ecu για την οριστική εγκατάλειψη της γαλακτοπαραγωγής, 27 εκατ. Ecu για την προσωρινή αναστολή των ποσοτήτων αναφοράς και 14,5 εκατ. Ecu για τη θανάτωση ζώων που έχουν προσβληθεί από την ΕΛΒ. Οι υπηρεσίες της Επιτροπής πρότειναν τα καθεστώτα αυτά έχοντας πλήρη επίγνωση ότι πριν από την ενσωμάτωση των νέων κρατιδίων στην ΕΚ στις 3 Οκτωβρίου 1990 είχαν ήδη συναφθεί συμβάσεις με τους πρώην εμπορικούς εταίρους της πρώην ΛΔΓ για παραδόσεις βοείου κρέατος χρηματοδοτούμενες εν μέρει από κοινοτικές επιστροφές κατά την εξαγωγή συνολικού ποσού 44 εκατ. Ecu περίπου, οι οποίες προϋπέθεταν τη θανάτωση 600 000 περίπου ζώων. Η σφαγή αυτού του αριθμού αγελάδων θα μπορούσε να είχε διαδραματίσει σημαντικό ρόλο στη μείωση των ζώων γαλακτοπαραγωγής που απαιτούνται για την τήρηση των ποσοστώσεων γάλακτος, αν όλα αυτά τα ζώα που είχαν σφαγεί ήταν βοοειδή που είχαν προσβληθεί από λεύκωση, καθώς και στην εξάλειξη της ΕΛΒ. Ενα σημαντικό τμήμα των 99 εκατ. Ecu που καταβλήθηκαν το 1991 θανάτωση ζώων στα πλαίσια του προγράμματος εξάλειψης της ΕΛΒ το 1991 θα μπορούσαν, επομένως, να μην είχαν καταβληθεί. Επιπλέον, το γεγονός ότι οι συνολικές επιδοτήσεις που χορηγήθηκαν άμεσα ή έμμεσα για τη σφαγή μεμονωμένων ζώων υπερέβαιναν κατά πολύ την αξία τους, όπως υπολόγισαν οι γερμανικές κτηνιατρικές υπηρεσίες, μπορεί να θεωρηθεί μόνο κακή διαχείριση των κοινοτικών κεφαλαίων. Κατά την επανεξέταση της απάντησης της Επιτροπής, το Συνέδριο έχει επίγνωση των ειδικών περιστάσεων που έπρεπε να αντιμετωπίσει η Επιτροπή. Εντούτοις, κατά το Συνέδριο, η διαχείριση της υπόθεσης από την Επιτροπή παρουσιάζει ορισμένες σοβαρές αδυναμίες για τους εξής λόγους:

α) η σώρευση των επιστροφών κατά την εξαγωγή, οι πριμοδοτήσεις για τη θανάτωση ζώων που έχουν προσβληθεί από την ΕΛΒ και οι πριμοδοτήσεις για την οριστική εγκατάλειψη της γαλακτοπαραγωγής, επιδοτήσεις οι οποίες αλληλεπικαλύπτονταν μεταξύ τους σε μεγάλο βαθμό 7

β) το γεγονός ότι η Επιτροπή ήταν πλήρως ενήμερη σχετικά και ότι επιθυμούσε να αποφύγει τη σώρευση των επιδοτήσεων αυτών 7

γ) το γεγονός ότι οι επιστροφές κατά την εξαγωγή χορηγήθηκαν σε προϊόντα κατώτερης ποιότητας και, όπως αποδείχθηκε αργότερα, αντίθετα προς τις διατάξεις των συμβάσεων με την πρώην ΕΣΣΔ.

Έλεγχος δαπανών σχετικά με την εξάλειψη της ενζωοτικής λεύκωσης των βοοειδών

3.2. Η αρχική αδυναμία της Επιτροπής να διενεργεί επιτόπιους ελέγχους στις δαπάνες εξάλειψης της ΕΛΒ έχει διορθωθεί, όπως παρατηρήθηκε στο σημείο 2.13 παραπάνω, με αποτέλεσμα να κληθεί η Γερμανία να επιστρέψει 11 εκατ. Ecu περίπου. Τούτο υπογραμμίζει την ανάγκη για την Επιτροπή να εκπληρώνει χωρίς αναβολή τις υποχρεώσεις της όσον αφορά τέτοιους ελέγχους.

Επιστροφές κατά την εξαγωγή

3.3. Στα πλαίσια της γερμανικής ενοποίησης, η Επιτροπή δεν μπορούσε να ήταν ενήμερη για τα πιθανά προβλήματα ποιότητας που προκλήθηκαν από τις απαιτήσεις των συμβάσεων όταν πρότεινε τη νομοθεσία που ενέκρινε τις ειδικές επιστροφές κατά την εξαγωγή για βόειο κρέας από τα νέα κρατίδια. Η απόφαση της Επιτροπής για τη χορήγηση των επιστροφών, όταν αυτή είχε ληφθεί, ήταν συνετή. Εντούτοις, αποδείχθηκε αργότερα ότι μια σημαντική ποσότητα του κρέατος αυτού δεν τηρούσε τις συμβατικές προδιαγραφές στα πλαίσια της σύμβασης με την πρώην ΕΣΣΔ. Επιπλέον, και εκτός από τη συγκεκριμένη αυτή περίπτωση, το Συνέδριο, στην ειδική έκθεσή του αριθ. 7/93 (14), τονίζει ότι έχει ήδη επιστήσει την προσοχή στο γενικό πρόβλημα των επιστροφών που χορηγούνται σε εξαγωγές προϊόντων κατώτερης ποιότητας ή προϊόντων που έχουν καταταχθεί σε κατώτερη κατηγορία. Στο πλαίσιο αυτό, το Συνέδριο προτείνει στην Επιτροπή να επανεξετάσει την πολιτική της σχετικά με τη χορήγηση επιστροφών σε προϊόντα αυτού του είδους.

Η παρούσα έκθεση εγκρίθηκε από το Ελεγκτικό Συνέδριο στο Λουξεμβούργο κατά τη συνεδρίασή του της 10ης Απριλίου 1997

Για το Ελεγκτικό Συνέδριο

Bernhard FRIEDMANN

Πρόεδρος

(1) Πηγή: Στατιστικά στοιχεία της υπηρεσίας για τις ιώδεις ασθένειες των ζώων (Bundesanstalt fόr Viruserkrankungen der Tiere).

(2) Απόφαση 90/424/ΕΟΚ του Συμβουλίου της 26ης Ιουνίου 1990 (ΕΕ αριθ. L 224 της 18. 8. 1990).

(3) Απόφαση 92/5/ΕΟΚ της Επιτροπής της 3ης Δεκεμβρίου 1991 (ΕΕ αριθ. L 4 της 9. 1. 1992).

(4) Κανονισμός (ΕΟΚ) αριθ. 2762/90 της Επιτροπής της 27ης Σεπτεμβρίου 1990 (ΕΕ αριθ. L 267 της 29. 9. 1990).

(5) Κανονισμός (ΕΟΚ) αριθ. 2769/90 της Επιτροπής της 27ης Σεπτεμβρίου 1990 (ΕΕ αριθ. L 267 της 29. 9. 1990).

(6) Πηγή: Στοιχεία σχετικά με τις επιστροφές κατά την εξαγωγή που παρασχέθηκαν σε μαγνητική ταινία από τον Hamburg Jonas, τον αρμόδιο οργανισμό πληρωμής.

(7) Κανονισμός (ΕΟΚ) αριθ. 3577/90 της Επιτροπής της 4ης Δεκεμβρίου 1990 (ΕΕ αριθ. L 353 της 17. 12. 1990).

(8) Πηγή: Δηλώσεις δαπανών που υπέβαλε η Γερμανία στην Επιτροπή για τα κονδύλια του προϋπολογισμού Β1-2 0 6 6 και Β1-2 0 6 7 για τα έτη που έκλεισαν στις 15 Οκτωβρίου 1991 και 15 Οκτωβρίου 1992.

(9) Κανονισμός (ΕΟΚ) αριθ. 3776/90 της Επιτροπής της 19ης Δεκεμεβρίου 1990 (ΕΕ αριθ. L 364 της 28. 12. 1990).

(10) Κανονισμός (ΕΚ) αριθ. 775/87 της Επιτροπής της 16ης Μαρτίου 1987 (ΕΕ αριθ. L 78 της 20. 3. 1987).

(11) Πηγή: Δηλώσεις δαπανών που υπέβαλε η Γερμανία στην Επιτροπή για τα κονδύλια του προϋπολογισμού Β1-2 0 6 6 και Β1-2 0 6 7 για τα έτη που έκλεισαν στις 15 Οκτωβρίου 1991 και 15 Οκτωβρίου 1992.

(12) Πηγή: Ομοσπονδιακή Στατιστική Υπηρεσία, Wiesbaden.

(13) Πηγή: Ομοσπονδιακή Στατιστική Υπηρεσία, Wiesbaden

(14) Ειδική έκθεση αριθ. 7/93, ΕΕ αριθ. C 53 της 19. 2. 1994.

ΠΑΡΑΡΤΗΜΑ 1

(Αναφορά στο σημείο 2.5)

ΠΑΡΑΔΕΙΓΜΑ ΕΠΙΔΟΤΗΣΕΩΝ ΠΟΥ ΚΑΤΑΒΛΗΘΗΚΑΝ ΓΙΑ ΤΗ ΣΦΑΓΗ ΤΗΣ ΑΓΕΛΑΔΑΣ αριθ. 3409

Χαρακτηριστικά

Περίοδος γαλακτοφορίας: 8 χρόνια

Το βάρος ζώντος ζώου ήταν 400 χγρ. και το βάρος νεκρού ζώου 211 χγρ.

Η ταξινόμηση του κρέατος ήταν Ρ2 (η μετριότερη ποιότητα στην ταξινόμηση EUROP)

>ΘΕΣΗ ΠΗΝΑΚΑ>

>ΘΕΣΗ ΠΗΝΑΚΑ>

ΑΠΑΝΤΗΣΗ ΤΗΣ ΕΠΙΤΡΟΠΗΣ

ΠΡΟΚΑΤΑΡΚΤΙΚΗ ΔΗΛΩΣΗ

1. Πριν απ' όλα, φαίνεται ουσιώδες να υπομνησθεί το ιδιαίτερο πολιτικό πλαίσιο, εντός του οποίου ελήφθησαν τα μέτρα που αφορούν τη γερμανική επανένωση.

Ο πολιτικός στόχος που αποφασίστηκε από τη Γερμανία και έγινε δεκτός από το Συμβούλιο και την Επιτροπή ήταν απλός και σαφής: έπρεπε να ενσωματωθούν τα πέντε νέα ομόσπονδα κράτη στην Κοινότητα, και άρα στην Κοινή Γεωργική Πολιτική, το ταχύτερο δυνατό. Αυτό σήμαινε την εφαρμογή στα νέα ομόσπονδα κράτη όλων των κανόνων της ΚΓΠ, με τα πλεονεκτήματά της, τους περιορισμούς της και την πειθαρχία της, χωρίς καμία μεταβατική περίοδο ή και αναδρομικά, στην περίπτωση του γάλακτος. Αυτό εξηγεί την απόφαση να μειωθεί δραστικά η παραγωγή γάλακτος, χάρη σε ένα συνδυασμένο πρόγραμμα παύσης της δραστηριότητας και μαζικής σφαγής ζωικού κεφαλαίου.

Για να γίνει πράξη υπό τις καλύτερες δυνατές συνθήκες αυτή η πολιτική βούληση, η οποία εκφράστηκε σαφέστατα στο υψηλότερο επίπεδο, η Επιτροπή ζήτησε από τις υπηρεσίες της να πραγματοποιηθεί το έργο αυτό με το μικρότερο δυνατό κόστος για τα οικονομικά της Κοινότητας (εξού, για παράδειγμα, η κάλυψη ενός εθνικού συμπληρώματος της συνήθους επιστροφής, την οποία διαπραγματεύθηκαν οι υπηρεσίες της Επιτροπής), και να μην επέλθει καμία διαταραχή στην κοινοτική αγορά (λόγος για τον οποίο η Επιτροπή στήριξε την προσπάθεια σημαντικών πωλήσεων σε τρίτες χώρες, ιδίως την ΕΣΣΔ, που είχε οργανωθεί από την κυβέρνηση της πρώην ΛΔΓ).

Τη στιγμή της επανένωσης, υπό τις προαναφερθείσες πολιτικές συνθήκες, η Επιτροπή βρέθηκε αντιμέτωπη με μια κατάσταση της αγοράς, ιδίως στον τομέα του βοείου κρέατος, άκρως σοβαρή. Πρέπει επίσης να ληφθεί υπόψη το πολιτικό πλαίσιο, εντός του οποίου πραγματοποιήθηκε η γερμανική επανένωση καθώς και η αναστάτωση που επήλθε στη διαχείριση των γεωργικών αγορών, λόγω της άμεσης εισόδου στην Κοινότητα των νέων γερμανικών ομόσπονδων κρατών.

Η πολιτική επιταγή ήταν επομένως να βοηθηθεί η πρώην ΛΔΓ, ώστε να προσαρμοστεί αμέσως στην συμμετοχή της στην Κοινότητα και να μειωθούν στο ελάχιστο οι τυχόν διαταραχές που το γεγονός αυτό θα μπορούσε να προκαλέσει στην κοινοτική αγορά. Οι αποφάσεις έπρεπε να ληφθούν ταχύτατα και σε συμφωνία με τη γερμανική κυβέρνηση, η οποία επρόκειτο και η ίδια να επιβαρυνθεί με βαρειές δαπάνες. Αν και στη συνέχεια ήλθαν στο φως ορισμένα σφάλματα που χρειάστηκε να διορθωθούν, η προσπάθεια στο σύνολό της ήταν εξαιρετικά επιτυχής.

2. Ως προς την παρακολούθηση της εφαρμογής των μέτρων που ελήφθησαν, η Επιτροπή δεν έμεινε αδρανής: διενεργήθηκε έρευνα σχετικά με τις κτηνιατρικές δαπάνες για τα προγράμματα της λεύκωσης 1991/92/93, έρευνα που κατέληξε σε διαδικασία ανάκτησης (εκκρεμεί). Ακόμη και τον Οκτώβριο 1996 διεξήχθησαν συζητήσεις μεταξύ των υπηρεσιών της Επιτροπής και των γερμανικών αρχών. Πρόκειται επομένως για φάκελο που δεν έχει κλείσει. Όσον αφορά το πρόβλημα της διπλής ή της αχρεώστητης καταβολής για τη σφαγή που απέβλεπε στην εξάλειψη της λεύκωσης, οι έρευνες της Επιτροπής κατέληξαν σε ποινικές διαδικασίες στη Γερμανία και στην αποστολή επιστολής που ανήγγειλε ένταλμα ανάκτησης 20 εκατ. DM.

Εκτός από το θέμα που αναφέρει το Συνέδριο, το ΕΓΤΠΕ ήδη από τον Νοέμβριο του 1991 άρχισε έρευνα, στην οποία έπεισε τις γερμανικές αρχές να συνεργαστούν, σχετικά με τις εξαγωγές προς την Πολωνία ζώων που είχαν ψευδώς δηλωθεί ως ζώα αναπαραγωγής καθαρής φυλής. Η ενέργεια αυτή του ΕΓΤΠΕ κατέληξε, στην εκκαθάριση των λογαριασμών του οικονομικού έτους 1991, σε δημοσιονομική διόρθωση ύψους 54 εκατ. DM.

Επίσης, μετά την εξόφληση όλων των εξαγωγικών πράξεων της πρώην ΛΔΓ, ήτοι στο τέλος του 1993, άρχισε μια άλλη έρευνα, που αφορούσε ειδικά τον φάκελο, τον οποίο αφορά η έκθεση των ελεγκτών του Συνεδρίου. Στην εκκαθάριση των λογαριασμών 1992 επιβλήθηκαν δημοσιονομικές διορθώσεις ύψους 30 εκατ. DM, για τρία διαφορετικά ποσά παρατυπιών που επισημάνθηκαν από την Επιτροπή στην εν λόγω πράξη εξαγωγής βοείου κρέατος προς την πρώην ΕΣΣΔ.

Αν χρειάζονται αποδείξεις, η δραστηριότητα αυτή αποδεικνύει, ότι, παρ' όλα όσα αναφέρθηκαν προηγουμένως σχετικά με το πολιτικοοικονομικό πλαίσιο της επανένωσης, σημαντικό μέλημα της Επιτροπής ήταν να προστατεύσει τα οικονομικά συμφέροντα της Κοινότητας και να διορθώσει τις διαπιστούμενες παρατυπίες, αν και «οι περιστάσεις» μπορούσαν να την παρωθήσουν να είναι επιεικής.

Επιστροφές κατά την εξαγωγή

1.5 Για τις εξαγωγές της πρώην ΛΔΓ, εκτός από την πληρωμή συμπληρωματικού ποσού επιστροφής, η Επιτροπή καθόρισε για πολλά προϊόντα τις ποσότητες που υπερέβαιναν το κανονικό απόθεμα που αναφέρεται στο άρθρο 7 του κανονισμού (ΕΟΚ) αριθ. 3577/90. Συνέπεια αυτού ήταν ότι για μια ποσότητα βοείου κρέατος 158 000 τόνων, η οποία θεωρήθηκε «κανονικό απόθεμα», οι επιστροφές κατά την εξαγωγή που χορηγήθηκαν δεν χρηματοδοτήθηκαν από το ΕΓΤΠΕ, αλλά εβάρυναν τον γερμανικό εθνικό προϋπολογισμό.

2. ΠΑΡΑΤΗΡΗΣΕΙΣ

Σώρευση επιδοτήσεων

2.1-2.4 Το Συνέδριο δέχεται ότι οι υπηρεσίες της Επιτροπής είχαν επίγνωση του κινδύνου σώρευσης ενισχύσεων για τα ίδια ζώα. Ακόμη και αν στην πράξη παρουσιάστηκαν παρόμοιες περιπτώσεις, η Επιτροπή υπογραμμίζει ότι επρόκειτο για διαφορετικά μέτρα, με διαφορετικούς στόχους, διαφορετικούς όρους χορήγησης και εφαρμοστέα σε διαφορετικό αριθμό ζώων.

- Οι αντισταθμίσεις που προβλέπονται για τους γαλακτοπαραγωγούς της πρώην ΛΔΓ στο παράρτημα V και VI του κανονισμού (ΕΟΚ) αριθ. 3577/90 του Συμβουλίου της 4ης Δεκεμβρίου 1990 δεν είχαν ως στόχο την αποζημίωση του παραγωγού για τη σφαγή μιας γαλακτοπαραγωγικής αγελάδας, αλλά την καταβολή σε αυτόν ενός ορισμένου ποσού για τη μείωση του δικαιώματός του να παράγει γάλα χωρίς καταβολή της συμπληρωματικής εισφοράς, στην οποία υπέκειντο οι παραγωγοί της πρώην ΛΔΓ μετά την επανένωση. Η Επιτροπή δεν θεωρεί ότι πρέπει να συμπεριληφθεί, όπως γίνεται στο παράρτημα 1 της έκθεσης, η αποζημίωση αυτή στους υπολογισμούς του ποσού που ένας συγκεκριμένος παραγωγός στην Ανατολική Γερμανία έλαβε για την ίδια αγελάδα.

- Όσον αφορά ιδιαίτερα τις επιστροφές κατά την εξαγωγή, πρέπει να σημειωθεί ότι είναι ανεξάρτητες από τις άλλες ενισχύσεις, καθόσον η χορήγησή τους ως μόνο στόχο έχει να απαλλάξει την κοινοτική αγορά από την υπερπαραγωγή, προκειμένου να διατηρηθεί ένα ανεκτό επίπεδο τιμών αγοράς. Από οικονομική άποψη, δεν υπάρχει καμία διαφορά, είτε εξήχθησαν τα ίδια ζώα για τα οποία έχει ήδη καταβληθεί μια άλλη ενίσχυση (όπως ιδιωτικής αποθεματοποίησης, δημόσιας αποθεματοποίησης, παύσης της παραγωγής γάλακτος κ.λπ.) είτε εξάγονται άλλα ζώα. Η επιστροφή επιτρέπει την απαλλαγή από μια ταχεία αύξηση της προσφοράς, η οποία δεν κατέστη δυνατό να απορροφηθεί στην εσωτερική αγορά.

Η Επιτροπή δεν βλέπει να υπάρχει αντίρρηση στη χορήγηση, για την ίδια αγελάδα, αποζημιώσεων από τη σκοπιά της απόφασης 90/424/ΕΟΚ (πρόγραμμα εξάλειψης της λεύκωσης) και επιστροφών κατά την εξαγωγή, στην περίπτωση που το κρέας της εν λόγω αγελάδας εξήχθη σε τρίτη χώρα στη συνέχεια. Ενώ η αποζημίωση που προβλέπεται στο πλαίσιο ενός προγράμματος εξάλειψης ασθένειας χορηγείται στον ιδιοκτήτη της αγελάδας, η επιστροφή κατά την εξαγωγή έχει σκοπό τελείως διαφορετικό και δίνεται όχι στον ιδιοκτήτη της αγελάδας, αλλά στον εξαγωγέα του κρέατος, για να δώσει τη δυνατότητα να απομακρυνθούν τα πλεονάσματα από την αγορά κρέατος.

Εξάλλου, οι γερμανοί εξαγωγείς είχαν δικαίωμα είσπραξης επιστροφών κατά την εξαγωγή από τις 3 Οκτωβρίου 1990 και κάθε λύση περιοριστική για την πρώην ΛΔΓ όσον αφορά το βόειο κρέας θα συνιστούσε παραβίαση της ίσης μεταχείρισης, αρχής που ισχύει για το σύνολο των ΚΟΑ.

Ο περιορισμός της αποζημίωσης για μείωση της παραγωγής γάλακτος μόνο στις αγελάδες που ήσαν απαλλαγμένες από λεύκωση, αλλά που έπρεπε εντούτοις να σφαγούν για να τηρηθούν οι ποσοστώσεις γάλακτος, θα αποτελούσε όχι μόνο διαφορετική μεταχείριση σε σχέση με ό,τι γινόταν στην Κοινότητα με την παλαιά σύνθεσή της, αλλά θα αγνοούσε επίσης τη θεμελιώδη διαφορά που υπάρχει μεταξύ της αξίας μιας αγελάδας και του δικαιώματος παραγωγής γάλακτος υπό το κοινοτικό καθεστώς ποσοστώσεων. Το δικαίωμα παραγωγής χωρίς συμπληρωματική εισφορά αξίζει πολύ περισσότερο από μια γαλακτοπαραγωγό αγελάδα.

2.2-2.3 Το Συνέδριο αναζήτησε αποδείξεις για την προσοχή που δόθηκε στα διάφορα ζητήματα που ετίθεντο σχετικά με την χρηματοδότηση του τομέα του βοείου κρέατος στα νέα ομόσπονδα κράτη. Οι διαπραγματεύσεις και η επακόλουθη πολιτική για τον τομέα του βοείου κρέατος γίνονταν στο υψηλότερο επίπεδο από άτομα που είχαν πλήρως ενημερωθεί για τα ζητήματα που ετίθεντο. Η Επιτροπή δεν συνηθίζει να καταγράφει τις συζητήσεις που διεξάγονται σε υψηλό επίπεδο, παρά μόνο το αποτέλεσμα των συζητήσεων αυτών. Στην περίπτωση αυτή, η χρηματοδότηση που χορηγήθηκε ήταν σημαντικά χαμηλότερη από αυτή που είχε αρχικά ζητηθεί από τις γερμανικές αρχές.

Εξάλλου, όσον αφορά τη χρηματοδότηση της μείωσης της παραγωγής γάλακτος, η δυνατότητα που εξετάστηκε από τις υπηρεσίες της Επιτροπής, να χρηματοδοτηθεί πρώτα η εξάλειψη της λεύκωσης των βοοειδών (που αναφέρεται στο σημείο 2.2) προβλήθηκε μετά από μια διαδικασία διαπραγματεύσεων ταχύτατη και αφού το Συμβούλιο είχε εκδώσει τον κανονισμό (ΕΟΚ) αριθ. 3577/90 της 4ης Δεκεμβρίου 1990, με τον οποίο θεσπίστηκε οριστικά το καθεστώς ποσοστώσεων που θα εφαρμοζόταν στην πρώην ΛΔΓ και του οποίου τα προσωρινά μέτρα που περιελάμβαναν το εν λόγω καθεστώς είχαν ήδη εγκριθεί με τον κανονισμό (ΕΟΚ) αριθ. 2684/90 της 26ης Σεπτεμβρίου 1990.

Η σκέψη αυτή, η οποία είχε ξεπεραστεί επομένως από τα γεγονότα, δεν είχε καμία πιθανότητα να ληφθεί υπόψη, δεδομένου ότι αντέβαινε στους διάφορους στόχους που είχαν καθοριστεί για κάθε ενέργεια (βλέπε γενική απάντηση στα σημεία 2.1-2.4). Εάν λαμβανόταν υπόψη, θα είχε ως αποτέλεσμα διακριτική μεταχείριση έναντι των παραγωγών της πρώην ΛΔΓ σε σχέση με αυτή που ίσχυε για τους υπόλοιπους κοινοτικούς παραγωγούς. Είναι επομένως προφανές ότι επεκράτησαν άλλες σκέψεις, οι οποίες προέκυψαν επίσης κατά τη διάρκεια της διαδικασίας αυτής και οι οποίες εναρμονίζονταν σε μεγαλύτερο βαθμό με τους κοινοτικούς κανόνες και πρακτικές.

2.5 Στην παρουσίαση του παραρτήματος 1 γίνεται μια άθροιση αριθμών, της οποίας η Επιτροπή αμφισβητεί την εγκυρότητα, διότι η παρουσίαση δεν λαμβάνει υπόψη τους διαφορετικούς στόχους κάθε μέτρου και τους χωριστούς όρους για κάθε μέτρο που έπρεπε να τηρηθούν. Η πολιτική απόφαση που είχε ληφθεί από την Επιτροπή ήταν να δοθεί απόλυτη προτεραιότητα στην ταχεία υλοποίηση των στόχων που είχαν τότε καθοριστεί για κάθε μέτρο. Η Επιτροπή, βλέποντας τα πράγματα τώρα πια από απόσταση, έχει κάθε λόγο να είναι ικανοποιημένη, διότι οι στόχοι που καθορίστηκαν:

- μείωση της παραγωγής γάλακτος,

- δυνητική μείωση της παραγωγής βοείου κρέατος,

- εξάλειψη της λεύκωσης των βοοειδών,

- σταθεροποίηση των τιμών αγοράς, και

- αποκλεισμός σημαντικής αύξησης των παρεμβάσεων

επιτεύχθηκαν πλήρως και τούτο βραχυπρόθεσμα, περιορίζοντας τις κοινοτικές δαπάνες στο αυστηρώς αναγκαίο ύψος και αποφεύγοντας συμπληρωματικές δαπάνες που θα έπρεπε να χρηματοδοτηθούν από τον προϋπολογισμό του ΕΓΤΠΕ.

Πρόγραμμα εξάλειψης της ενζωοτικής λεύκωσης των βοοειδών - Ομόσπονδο κράτος Βραδεμβούργου

2.7 Δεδομένου ότι τα σφάλματα που διεπίστωσε το Συνέδριο στην εκτέλεση του μέτρου αυτού είχαν ως συνέπεια δήλωση υπέρμετρων δαπανών στο ΕΓΤΠΕ, οι υπηρεσίες της Επιτροπής θα επιδιώξουν την ανάκτηση των σχετικών ποσών.

Εξάλειψη της ενζωοτικής λεύκωσης των βοοειδών - Αμφίβολες αιτήσεις

2.8-2.9 Η περίπτωση αυτή, όπως και άλλες παρόμοιες, παρακολουθείται από την Επιτροπή. Οι ίδιες οι γερμανικές αρχές, με παρότρυνση της Επιτροπής, άσκησαν ποινική δίωξη κατά των υπευθύνων.

Η τελευταία απάντηση των γερμανικών αρχών σχετικά με τις εξαγωγές καταγωγής της πρώην ΛΔΓ χρονολογείται από τις 4 Νοεμβρίου 1996.

Επιτόπιοι έλεγχοι που διενήργησε η Επιτροπή στις δαπάνες εξάλειψης της ενζωοτικής λεύκωσης των βοοειδών

2.11 Η Επιτροπή άρχισε τους επιτόπιους ελέγχους από τον Απρίλιο 1995, τα δε συμπεράσματα ανακοινώθηκαν στις γερμανικές αρχές τον Δεκέμβριο 1995, παράλληλα με το αίτημα να ανακτηθούν 20 εκατ. DM για τα έτη 1991 και 1992.

2.12 Στην απάντησή της στο σημείο 2.4 η Επιτροπή εξήγησε ότι δεν καταγράφεται η συνομιλία που διεξάγεται σε υψηλό επίπεδο. Μόνο το αποτέλεσμα καταγράφεται.

Εξάλλου, η Επιτροπή δεν πιστεύει ότι δεν είναι δυνατή η σώρευση διαφόρων ενισχύσεων και υπογραμμίζει ότι οι αντισταθμίσεις που ζητήθηκαν τελικά από τη Γερμανία ήσαν κατά πολύ χαμηλότερες από αυτές που είχαν ζητηθεί αρχικά και θεωρήθηκε ότι συμβαδίζουν με την πραγματικότητα της αγοράς.

Επιστροφές κατά την εξαγωγή - Γενική εξέταση των ζητημάτων που αφορούν την ποιότητα

2.15-2.16 Η γνώμη της Επιτροπής δεν ζητήθηκε σχετικά με τις εν λόγω εμπορικές ρήτρες, διότι συμφωνήθηκαν μεταξύ της πρώην ΕΣΣΔ και της πρώην ΛΔΓ σε χρόνο προγενέστερο της επανένωσης.

Ασχέτως αυτού, το μόνο έγκυρο κριτήριο για την Επιτροπή είναι εκείνο, σύμφωνα με το οποίο, για την χορήγηση των επιστροφών κατά την εξαγωγή, το υπόψη προϊόν πρέπει να είναι ποιότητας υγιούς, ανόθευτης και σύμφωνης με τα συναλλακτικά ήθη [άρθρο 13 του κανονισμού (ΕΟΚ) αριθ. 3665/87]. Η επιστροφή δεν μπορεί να χορηγηθεί ή να απορριφθεί ανάλογα με το εύρος των συμβατικών ρητρών, ανεξάρτητα από τα ποιοτικά κριτήρια που εφαρμόζονται σε ολόκληρη την Ένωση. Γενικά, εάν η αγοράστρια χώρα θέτει ειδικούς όρους ως προς τη φύση του κρέατος, μπορούν να συνταχθούν κτηνιατρικά πιστοποιητικά κατόπιν αιτήσεώς της ή αιτήσεως του εξαγωγέα. Η αίτηση αυτή δεν υποβλήθηκε και οι συνθήκες στα νέα γερμανικά ομόσπονδα κράτη κατά την εποχή εκείνη δεν ήσαν οι πλέον πρόσφορες για τη διενέργεια αποτελεσματικών κτηνιατρικών ελέγχων.

Με δεδομένη την κτηνιατρική γνωμοδότηση σχετικά με την καταλληλότητα για ανθρώπινη κατανάλωση του εν λόγω κρέατος, η Επιτροπή δεν μπορεί να αρνηθεί τη χρηματοδότηση των επιλέξιμων επιστροφών βάσει του άρθρου 13 του κανονισμού (ΕΟΚ) αριθ. 3665/87.

2.17. Η διαφοροποίηση των επιστροφών κατά την εξαγωγή ανάλογα με την ποιότητα του κρέατος θα ήταν καταρχήν όντως επιθυμητή. Εντούτοις, η διοίκησή της και ο έλεγχος δεν θα μπορούσαν να γίνουν με λογικό κόστος. Η σημερινή ονοματολογία των επιστροφών προβλέπει διαφοροποιημένο ποσό μεταξύ, αφενός, των χονδρών αρσενικών βοοειδών και των κρεάτων τους, και αφετέρου των θηλυκών ζώων και των κρεάτων τους. Η διάκριση αυτή συνεπάγεται ήδη μια σειρά διοικητικών περιορισμών, καθώς και αρκετά δυσκίνητων μέτρων ελέγχου. Για να υπάρξει διαφοροποίηση ανάλογα με την ποιότητα του κρέατος, θα έπρεπε να δημιουργηθούν δασμολογικές διακρίσεις για κάθε κατάταξη σφαγίου και κάθε τεμάχιο κρέατος, να προσδιοριστούν γι' αυτά διαφοροποιημένα ύψη επιστροφής και να εισαχθούν συμπληρωματικά μέτρα ελέγχου, ιδίως στην περίπτωση εξαγωγής τεμαχίων χωρίς κόκκαλο, τα οποία αντιπροσωπεύουν άνω του 80 % των συνολικών εξαγωγών νωπού ή κατεψυγμένου βοείου κρέατος.

3. ΣΥΜΠΕΡΑΣΜΑΤΑ

Σώρευση επιδοτήσεων

3.1. Το Συνέδριο συμπεραίνει ότι οι υπηρεσίες της Επιτροπής δεν επέδειξαν την αναγκαία φροντίδα και επιμέλεια, όταν πρότειναν τα μέτρα που ελήφθησαν στην πρώην ΛΔΓ. Υποστηρίζει την ιδέα ότι η σύναψη συμβάσεων εξαγωγής μεταξύ της πρώην ΛΔΓ και των εμπορικών εταίρων της θα είχε μπορέσει να επιλύσει όλα τα υφιστάμενα προβλήματα.

Η Επιτροπή δεν συμφωνεί με το συμπέρασμα αυτό, το οποίο βασίζεται στην άθροιση ενισχύσεων με διαφορετικούς στόχους και το οποίο, κατά τη γνώμη της Επιτροπής, δεν λαμβάνει υπόψη ούτε την περίπλοκη και χαοτική κατάσταση στην οποία βρισκόμασταν ούτε τους διάφορους στόχους που έπρεπε να επιτευχθούν για να επιλυθούν τα προβλήματα που αντιμετώπιζαν η Γερμανία και η Επιτροπή.

Εξάλλου, στο σημείο 2.16, το Συνέδριο υπενθυμίζει σοβιετικές συμβατικές ρήτρες, οι οποίες περιορίζουν το αποδεκτό κρέας στο προερχόμενο από τους LPG (γεωργικούς συνεταιρισμούς), που ήσαν απαλλαγμένοι από λεύκωση τουλάχιστον από εξαμήνου. Κατά το μέτρο που οι σοβιετικοί διεκδικούσαν κρέας προερχόμενο από ζώα απαλλαγμένα από λεύκωση, δεν είναι ρεαλιστικό το συμπέρασμα ότι η επιστροφή κατά την εξαγωγή μπορούσε να καταστήσει περιττή τη χορήγηση της πριμοδότησης για την εξάλειψη της λεύκωσης. Εξάλλου, η ύπαρξη σύμβασης με την πρώην ΕΣΣΔ δεν παρείχε καθαυτή καμία εγγύηση για την εξαγωγή των σχετικών ποσοτήτων, οι οποίες δεν θα είχαν συγκεντρωθεί χωρίς τις κοινοτικές και εθνικές χρηματοδοτήσεις.

Όσον αφορά την κατηγορία για κακή διαχείριση των κοινοτικών κονδυλίων, η Επιτροπή διαφωνεί και παραπέμπει στις απαντήσεις που δόθηκαν στα σημεία 2.1 έως 2.5.

Επιστροφές κατά την εξαγωγή

3.3. Όσον αφορά την τελική υπόδειξη του Συνεδρίου, η Επιτροπή συμφωνεί ότι αυτή θα ήταν η επιθυμητή πολιτική προς εφαρμογή. Ωστόσο, η Επιτροπή θεωρεί ότι, δυστυχώς, μια πολιτική επιστροφών κατά την εξαγωγή, η οποία εξαρτάται από το βαθμό της ποιότητας του προϊόντος είναι μη ρεαλιστική, διότι θα σήμαινε αυστηρούς ελέγχους της κατάταξης όλων των κρεάτων που προέρχονται από τα σφαγεία της ΕΕ, καθώς και της αποθήκευσης και μεταφοράς όλων των κρεάτων, για να μπορεί η ποιότητα τη στιγμή της εξαγωγής να καθορίζεται με κάποιο βαθμό βεβαιότητας.

Το μοναδικό υφιστάμενο κριτήριο είναι αυτό που απαιτεί «υγιή, ανόθευτη και σύμφωνη με τα συναλλακτικά ήθη ποιότητα» του προϊόντος. Αν κανείς προχωρήσει πέρα από το κριτήριο αυτό, θα δημιουργήσει περισσότερα προβλήματα από όσα θα έλυνε πραγματικά από την άποψη των ελέγχων και της διαχείρισης του συστήματος, χωρίς αμφιβολία θα βρεθεί αντίθετος με την τάση απλούστευσης που η Επιτροπή προσπαθεί να ακολουθήσει στον τομέα των επιστροφών κατά την εξαγωγή και, τέλος, εξίσου σημαντικό, θα καταστήσει ιδιαίτερα δύσκολη την ανίχνευση και πρόληψη κάθε απόπειρας για την παράκαμψη των πρόσθετων αυτών όρων.

Η Επιτροπή, ωστόσο, θα ζητήσει από τα κράτη μέλη να δώσουν ιδιαίτερη προσοχή στην τήρηση της προϋπόθεσης για «υγιή, ανόθευτη και σύμφωνη με τα συναλλακτικά ήθη ποιότητα» κατά τους ελέγχους που διενεργούν κατά την εξαγωγή στα βιβλία των δικαιούχων.